RT bliver ofte kritiseret for at sende partiske nyheder med en pro-russisk agenda. RT har generelt problemer med at have kilder på det de rapporterer, som fuldt ud dækker de nyheder, de bringer og bliver også kritiseret for at rapportere om konspirationsteorier som om, de var sande. Media Bias Fact Check skriver, at man burde som udgangspunkt fakta-tjekke alle nyheder, som bliver bragt af RT. Liz Wahl, en tidligere journalist ved RT, har udtalt, at RTs mål ved at sende i USA er at skabe splittelser i befolkningen og få befolkningen til at miste tilliden til de offentlige institutioner i deres land. Derudover er nyhedsnetværket også blevet anklaget for at bryde de britiske regler om partiskhed, da de rapporterede om brugen af kemiske våben i Salisbury, der blev udført af to russere, som formenligt havde fået giften novichok fra den russiske stat. Vladimir Putin, som er Ruslands præsident, mener dog, at RT ikke har noget specielt bias, men at målet er at bringe nyheder, som bryder med det monopol, som den anglo-saksiske verden har på nyhedsstrømmene. Andrey Illarionov, en tidligere rådmand for Vladimir Putin, har dog kaldt kanalen "Den bedste russiske propagandamaskine". Den russiske regering, ledt af Putin, har inkluderet ANO TV-Novosti, som er moderselskabet til RT, i listen over strategisk vigtige organisationer for Rusland.